En sofa fik sig mandag nat og tirsdag morgen et hvil på ryggen af Cimbrertyren.

En større gruppe ukendte gerningsmænd har natten til tirsdag fået en bizar ugerning på samvittigheden. De har i ly af natten placeret en sofa på ryggen af Aalborgs kendte vartegn Cimbrertyren. Nordjyllands Politi blev først gjort opmærksom på den aparte placerede sofa klokken 07.45, og har siden fået Beredskabscenter Aalborg til at lette tyren for sin byrde. - Det må have været et stort arbejde at få den derop. Og specielt hvis man har været i Jomfru Ane Gade inden, siger vagtchef ved Nordjyllands Politi Karsten Højrup Kristensen.